صدر ٹرمپ کی ایک بار پھر کشمیر پر ثالثی کی پیشکش
صدر ٹرمپ کے بقول اُن کے نریندر مودی اور عمران خان کے ساتھ بہت اچھے تعلقات ہیں۔ اگر دونوں چاہیں تو وہ کشمیر کے معاملے پر ثالث کا کردار ادا کرنے کے لیے تیار ہیں۔ 
واشنگٹن — پاکستان کے وزیرِ اعظم عمران خان اور امریکی صدر ڈونلڈ ٹرمپ کے درمیان پیر کو ون آن ون ملاقات ہوئی۔ جس کے دوران دونوں رہنماؤں نے کشمیر سمیت دیگر امور پر تبادلہ خیال کیا۔ اُس موقع پر صدر ٹرمپ نے کشمیر کے مسئلے پر ثالثی کی پیشکش کا اعادہ کرتے ہوئے کہا کہ اُن کے بھارتی وزیر اعظم نریندر مودی اور پاکستانی وزیرِ اعظم عمران خان کے ساتھ بہت اچھے تعلقات ہیں۔ اُن کے بقول اگر دونوں ممالک کے سربراہان چاہیں تو وہ کشمیر کے معاملے پر ثالث کا کردار ادا کرنے کے لیے تیار ہیں۔ صدر ٹرمپ اس سے قبل بھی عمران خان سے ملاقات میں کشمیر کے معاملے پر ثالثی کی پیش کش کرچکے ہیں۔ صدر ٹرمپ نے ریاست ٹیکساس کے شہر ہیوسٹن میں بھارتی وزیر اعظم نریندر مودی کے ہمراہ ریلی میں شرکت کے حوالے سے کہا کہ وزیر اعظم مودی نے اپنی تقریر میں پاکستان کے بارے میں بہت جارحانہ بیان دیا جسے وہاں موجود 50 ہزار سے زائد بھارتی نژاد امریکیوں نے بہت سراہا۔ تاہم اُن کے نزدیک یہ بہت جارحانہ بیان تھا۔ عمران خان نے اُس موقع پر کہا کہ بھارت پاکستان سے بات کرنے پر آمادہ نہیں ہے۔ لہذا دنیا کا طاقتور ترین ملک ہونے کی حیثیت سے امریکہ پر زیادہ ذمہ داری عائد ہوتی ہے اور اسے اس بحرانی کیفیت میں اپنا کردار ادا کرنا چاہیے۔ صدر ٹرمپ نے ایک سوال کے جواب میں کہا کہ امریکہ کے سابق صدور نے پاکستان کے ساتھ اچھا سلوک نہیں کیا حالانکہ پاکستان نے دہشت گردی ختم کرنے کے لیے قابل قدر کام کیا ہے۔ پاکستانی وزیر اعظم اقوام متحدہ کی جنرل اسمبلی کے 74ویں سالانہ اجلاس میں شرکت کے لیے امریکہ میں موجود ہیں۔ جہاں اُن کی عالمی رہنماؤں سے ملاقاتوں کا سلسلہ جاری ہے۔ پیر کو انہوں نے امریکی صدر ڈونلڈ ٹرمپ کے بعد ترک صدر رجب طیب ایردوان، سوئس کنفیڈریشن کے صدر ییلی مورر اور دیگر سے بھی ملاقاتیں کیں۔ عمران خان اٹلی کے اپنے ہم منصب گیوسپے کانتے سے بھی کچھ دیر کے ملے۔ پیر کے روز وزیر اعظم عمران خان سے ملاقات کرنے والوں میں چین کے وزیر خارجہ وانگ یی بھی شامل تھے۔